Il-valutazzjoni tal-ewwel programmi ta' miżuri tal-Istati Membri għall-kontroll tal-emissjonijiet fl-arja tqis li l-implimentazzjoni tar-regoli l-ġodda Ewropej dwar l-arja nadifa jeħtieġ titjieb. L-Istati Membri jeħtieġ li jkabbru l-isforzi fis-setturi kollha biex jiżguraw li ċ-ċittadini tagħhom jieħdu n-nifs f'arja safja, jevitaw il-mard respiratorju u l-imwiet prematuri kkawżati mit-teħid ta' arja mniġġsa. Il-Kummissarju għall-Ambjent, l-Oċeani u s-Sajd, Virginijus Sinkevičius, stqarr: “Dan ir-rapport jibgħat messaġġ ċar. Fl-Ewropa kollha, għad għandna wisq ċittadini f'riskju minħabba l-arja li jieħdu n-nifs fiha. Neħtieġu miżuri aktar effettivi biex jitnaqqas it-tniġġis f'bosta Stati Membri u sabiex nieħdu ħsieb l-emissjonijiet tal-arja fis-setturi kollha, inkluż l-agrikultura, it-trasport u l-enerġija. Qatt ma kien hemm żmien aħjar biex isiru dawn il-bidliet: l-investiment f'arja iktar nadifa jfisser investiment fis-saħħa taċ-ċittadini, fil-klima tagħna, u huwa l-ispinta li l-ekonomija tagħna teħtieġ. Dan huwa r-raġunament wara l-Patt Ekoloġiku Ewropew, u huwa l-loġika li jeħtieġ l-ambjent.” Skont l-ewwel rapport tal-Kummissjoni li jivvaluta l-implimentazzjoni tad-Direttiva dwar l-Impenji Nazzjonali għat-Tnaqqis tal-Emissjonijiet (id-Direttiva NEC) ippubblikat illum, il-biċċa l-kbira tal-Istati Membri jinsabu f'riskju li ma jikkonformawx mal-impenji tagħhom b'rabta mat-tnaqqis tal-emissjonijiet tal-2020 jew l-2030. Filwaqt li xi Stati Membri jeżerċitaw prattiki tajbin li għandhom ikunu ta' ispirazzjoni għall-oħrajn, ir-Rapport jixhed il-ħtieġa għal miżuri addizzjonali sabiex jitnaqqas it-tniġġis tal-arja. Il-Kummissjoni se tkompli ssegwi u tappoġġa l-isforzi nazzjonali f'dan ir-rigward, permezz ta' għodod finanzjarji u mhux finanzjarji. L-isforzi huma meħtieġa l-iktar fl-agrikoltura biex jitnaqqsu l-emissjonijiet tal-ammonja, li hija l-aktar sfida ta' implimentazzjoni komuni u serja fl-UE.https://ec.europa.eu/environment/air/index_en.htm L-implimentazzjoni effettiva tal-leġiżlazzjoni dwar arja safja hija kontribuzzjoni essenzjali biex tintlaħaq “l-ambizzjoni ta' żero tniġġis għal ambjent ħieles mit-tossiċità” imħabbra mill-Kummissjoni fil-Patt Ekoloġiku Ewropew u f'inizjattivi relatati. Is-sinerġiji bejn il-politiki dwar il-klima u dawk dwar l-enerġija jeħtieġ li jissaħħu u jiġu vvalutati aktar, ukoll f'konformità mal-approċċ ibbażat fuq il-Patt Ekoloġiku Ewropew. Flimkien ma' dan ir-rapport ta' implimentazzjoni, illum il-Kummissjoni ppubblikat ukoll l-analiżi tal-konsulenti tagħha dwar il-Programm Nazzjonali għall-Kontroll tat-Tniġġis tal-Arja u l-projezzjonijiet tal-emissjonijiet ta' kull Stat Membru, kif ukoll rapport orizzontali għall-UE kollha li jiġbor flimkien din l-informazzjoni.https://ec.europa.eu/environment/air/reduction/NAPCP.htm Sfond Id-Direttiva dwar l-Impenji Nazzjonali għat-Tnaqqis tal-Emissjonijiet, li daħlet fis-seħħ fl-31 ta' Diċembru 2016, hija l-istrument leġiżlattiv ewlieni biex jinkisbu l-objettivi tal-2030 tal-Programm għal Arja Nadifa. Meta tiġi implimentata bis-sħiħ, id-Direttiva tista' tnaqqas bi kważi 50 % l-impatti negattivi tat-tniġġis tal-arja fuq is-saħħa sal-2030, u ġġib benefiċċji sostanzjali għall-ambjent u għall-klima. Id-Direttiva tistabbilixxi impenji nazzjonali għat-tnaqqis tal-emissjonijiet għall-perjodu 2020–29 u għal dawk aktar ambizzjużi għall-2030 'il quddiem għal ħames sustanzi ewlenin li jniġġsu l-arja: l-ossidi tan-nitroġenu (NOx), il-komposti volatili organiċi mhux metaniċi (NMVOC), id-diossidu tal-kubrit (SO2), l-ammonja (NH3) u l-materja partikolata fina (PM2.5). Il-konformità mal-impenji tal-2020 għat-tnaqqis tal-emissjonijiet se tiġi kkontrollata fl-2022, meta l-inventarji tal-emissjonijiet għall-2020 isiru disponibbli. Il-passi li jmiss Ir-rapport ta' implimentazzjoni tan-NEC se jkun ikkomplementat aktar tard din is-sena mit-Tieni Perspettiva dwar l-Arja Nadifa li se jippreżenta riżultati ta' mmudellar aġġornati dwar kemm l-UE u l-Istati Membri tagħha huma fit-triq it-tajba biex jilħqu l-objettivi ta' arja nadifa tagħhom għall-2030 u għal aktar tard. Għal aktar informazzjoni Rapport dwar il-progress li sar fl-implimentazzjoni tad-Direttiva (UE) 2016/2284 dwar it-tnaqqis tal-emissjonijiet nazzjonali ta' ċerti inkwinanti atmosferiċi